INIKI
(Unedited Version) ·
Dimteng ti allawig iti isla ket narukod ti patempateg ti ayat ken responsibilidad ti tunggal maysa …..
CUT that light off!” Indil-ag ni Nikki kaniak sa nagballikid. Inyapputna ti pungan iti rupana.
“Just a moment…” kinunak saak timmakder. Linukipko ti pamengbengen a kurtina ti tawa. Dimmuklos manen ti angin. Nakapigpigsa. Intangepko a dagus ti sarming a tawa. Insiparko a tinangad ti tangatang iti maapli-aplitan a sarming ti tawa. Nasipnget. Malaksid kadagiti naidarnap a silaw iti puseg ti Honolulu ken Waikiki a nalawag a matantannawagan manipud iti Makakilo a pagup-upaanmi iti apartment ken Nikki.
Pumigpigsa ti ablat ti angin. Uray la pumalagapag ti diding ti kuarto a yanmi. Aggaangat dagiti palatang dagiti dadakkel a palmera a nayurnos iti kongreto nga alad. Kinitak relos ti diding. Agalas tres pay la iti parbangon!
“Cut that damn.light off!” inriaw manen ni Nikki sa nagkudagkudag.
“Hold on, will you?” kinunak saak simrek iti banio. Idi agsubliak iti kama, naiddepen ti lampshade a silaw. Diakon nakaturog.
Pampanunotek ti agdama a kasasaad ti panawen ngem lallalo nga is-isipek ti relasionmi ken Nikki. No anianto ti masakbayanmi a dua. No naragsakaminto wenno mapnekakto a makidenna kenkuana wenno saan. Live-inkami ken ni Nikki. Agtallon a bulan a kastoy ti relasionmi. Tulagmi nga inton Disiembre ti kallaysami. Kataebko. Filipina ti inana idinto a Hapones ti amana. Diborsiadon dagiti dadakkelna. Naam-ammok isuna iti disco pub iti maysa a dakkel a hotel iti Waikiki. Ammona bassit ti agiluko.
Maysa nga store manager iti Foodland Supermarket. Maysaak met a sarhento iti US Army a destino iti Schofield Barracks, Hawaii.
Diakon nakarikna iti pannakaisugel. Rimuarak iti kuartomi. Nagturongak iti laem. Iti ruar, pumigpigsa latta ti ablat ti angin. Dina paginanaen dagiti palatang ti palmera a mayabla-ablat iti semento nga alad.
Simrekak iti kusina. Kinargaak ti danum ken baraku a kape ti coffee maker. Kalpasanna, pinidutko ti plato a nagyanan ti apagkissay a salad ken nakittaban a sangkaiwa a pizza iti rabaw ti lamisaan. Sakbay nga impisokko dagitoy iti plastic a basuraan iti suli, pinidutko ti bassit a plastic a bote ti papait a nakaparabaw iti agsarsarwan a pagbasuraan. Nailunodko manen iti naumlimek ni Nikki. No mamin-anon nga ibellengna daytoy a botelia ti rekadok iti basuraan. Naggapu pay sadiay Maui! Pinunasak sako insubli daytoy iti refrigerator.
Limmaemak apaman a nakatemplaak iti kapek. Agalaskuatro ngatan ti oras. Pinidutko ti remote control ti stereo a nakawarang iti bordado ngem nakataptapoken a carpet. Nadlawko a kumarkaro ti ablat ti kasla agpagunganen nga angin iti ruar isu a dumngegak man iti radio no ania ti madamag. Ti koma TV ti luktak ngem amangan no maringgoran manen ni Nikki. Di mabayag, mangngegkon ti damag:
".......Hurricane watch! Weather experts has predicted that a hurricane is very rapidly approaching the Hawaiian island chain with 165 MPH. Currently, weather experts are tracking that very powerful hurricane about a less than thousand miles away north of the island chain. All classes will be suspended, I repeat, all classes will be suspended and all state and federal offices will be closed until further notice. Be advised to take all precautionary measures…… "
Nagtibbayoak. Nalagipko dagidi kasla napispis-it a ladawan dagiti pasdek ken no ania ditan a nadalapus a naipakita iti TV a gapuanan ti Hurricane Andrew idiay Florida ken Louisiana iti di pay nabayag. Simmiripak iti kuartomi. Mayat ti turog ni Nikki. Dina pulos ammo ti sumangpet a didigra. Riingek koma tapno ipadamagko ti nangngegak a waragawag ngem agmuriotto manen. Adalemen ti rabii idi simmangpet. Nagpaimbentario kano iti store nga imatonanna.
Linukatak ti TV. Napintas ti mabuya iti HBO ta pelikula ni James Bond ngem kellat lattan a nairidepak. Nalukagak iti nakapigpigsa a waneswes ti angin. Pasado alas-singkon. Nagsubliak iti kosina. Timmimplaak manen iti kapek sako inrapin nga inugasan dagiti plato a nanganak di rabii.
Idi makaugasak, ingkanayonko metten nga inalikumkom dagiti agkaraiwarang a murengmi ken Nikki. Kaippisokko dagiti murengmi iti washing machine idi kellat a simmardeng ti kanta iti stereo sa simmublat ti nabangag manen a boses ti anawnser.
Daras a limmaemak tapno mangngegak a naimbag. Iddipek koma ti TV tapno mangngegko a nasayaat ti stereo ngem adda metten dita ti madanagan a rupa ti anawnser iti TV. Ti stereon ti iniddepko tapno mangngegak a nalaing ti waragawag:
“… Hurricane watch is now upgraded to hurricane warning! This incoming hurricane, tagged as Iniki or this very powerful Hurricane Iniki is now approximately 600 miles south traveling with a speed of 192 MPH heading north to the direction of the islands of Oahu, Kauai and Ni’ihau….. All citizens especially those located along the seashore or on high areas are strongly, I repeat, strongly directed to seek refuge immediately in a designated government shelters or facilities approved by state or local emergency officials… I repeat.........."
Nagpigerger ti barukongko. Diak nagawidan ti panagparang dagiti nakaam-ames a ladawan iti panunotko. Napakararagak.
Pagamuan ta nagkiriring ti telepono. Pinidutko ti awditibo.
“Sgt. De Leon?” kuna ti timek ti sabali nga ungto. Manipud iti barracksmi ti awag.
“Yes, it’s me… speaking!”
“This’ the CQ, Cpl Weathers… we have an alert, Sarge, you need to report ASAP!"
“On my way…” Napasanaltekak. Simrekak iti kuarto. Winagwagko ni Nikki. Riingek.
“Wake-up, sweetheart…” Saan a nagkir-in. Winagwagko manen.
“Don’t disturb me, please, Rodel…” makapungtot ti bosesna sa nagsikig a nangtallikud kaniak. Sinipatko dagiti nalukaisan a rimmabanos a patongna.
“Hey, I need to report to the barracks… as soon as possible!”
Bimmaringkuas. “What?” Nagdayamudom sana impuruak ti saksaklotenna a pungan iti sakaanan ti kama. “Adda alertmi!” Nagkudagkudag sana manen inkusay ti maysa a pungan.
“Alert? But you’re suppose to be off duty today, right?”
“Suppose to, but…”
“To hell with that Army Army alerts! Come on, let’s…” ginuyodna ti takiagko ta ipaiddanak ngata iti abayna ngem nagkedkedak. Iti serbisio militar, beinte-kuatro oras a nakadutyka. Ta uray day-offmo koma no kasapulandaka ket kasla kimat ti panangawagda kenka. No dika met mapan, UCMJ ti di mainsasaan a dusam wenno Court Martial depende ti dagsen ti pakasapulanda kenka.
“What’s the hell that alert’s for?” kinuna manen ni Nikki a bulonna ti naglubsak iti kama.
“Gapgapuyo lang idiay Korea ken Australia ‘di naminsan a bulan… Alert again?” Imbagak kenkuana a nalabit maipapan iti umadani a didigra. Ti Hurricane Iniki. Ti nakaam-ames a mapasamak no pumayso ti prediksion! Limmaemkami idi maalingagko manen ti waragawag ti TV.
“…. Hurricane Iniki is still traveling so rapidly in the same direction as reported earlier. But now monitored to be heading straight toward here in Oahu! If this powerful disaster won’t change it’s course, it’s eyes, as expert says, would rip anything standing or seating or whatever position they may have from the middle and outward of this beautiful and most populated island!"
Naputed ti panagdengngegmi ta kellaat nga immaweng dagiti makatitileng a di ammo ti yanna nga emergency sirens ti aglawlaw.
Rinakepnak ni Nikki. “Stay with me. Don’t go nowhere, please.” Inkiddawna.
Diak inkaskaso. Ginammatak ti telepono sako indayal ti balay da nanang idiay Waipahu. Kasta unay danagda kano met. Imbilinda a mapankami a mapan idiay balayda ta nangato kano unay ti Makakilo a yanmi ket nalaka la nga basbasnotan ti umayen a didigra.
“Fix yourself and bring whatever you wanna bring!” imbilinko kenkuana.
“Idagaska iti yan da inang...”
“I’d rather go somewhere else than go there!” insippawna. Tineppelak ti rimkuas a pungtotko. Kagurana ngamin ti kanayon a panangaw-awis ni inang kenkuana nga agkararag no kasta nga addakami iti pagtaenganda.
Kinusilapak. “You bet’ta come!”
Indayalna met ti telepono. Simrekak iti kuartomi. Nagdardarasak a nangiyusong iti unipormek. Simmaruno a simrek kalpasanna. Nagpelles met. Tumanabutob.
“Take all what you need to…”
“I am not going with you!” insippawna nga inriaw. Nagburek ti darak.
“Where the hell you’re going then?”
“Just like you, go to work!” inyingarna. “Sanababits!” Ginammatak dagiti abagana.
“The whole goddamn State is in danger, don’t tell me…”
“The Army and my employer has one thing in common… Greed!” inkiraudna.
Kinusilapak. Dina pulos maawatan ti opisiok.
“Don’t go!”
“If you stay with me…. I won’t!” imbalesna sa naganug-og. Pinagtugawko iti pingir ti kama.
“Listen, lady, you pretty well know the nature of my damn’job. And you did not say a shit before! Naawatam idi!”
“But not now!” Rimuarak iti kuarto. Uray la nanablaag ti ridaw nga inrikepko. Iti uneg ti garahe, kasla aguddogen ti angin. Napalalon ti naspak a sangsanga ti palmera a nakawarang iti sango ti garahe. Nakabalandra pay ti kotse ni Nikki iti likudan ti pick-up a luganko. Nagsubliak iti laem. Yus-usong ni Nikki ti stockingsna.
“Gimme your damn car key. I told you do not park behind my…”
“I am on my way out… hey, Rodel, look…” Naguped ti panagsaona idi nagtimek manen ti limtaw nga anawnser ti TV:
“…. Iniki is expected to hit Oahu after lunch depending on it’s speed which is changing every seconds. But weather analysts say that there’s a strong, very strong possibility that it might peak to a force of about 200 miles per hour or greater when it reaches 300 miles closer to the island! Evacuate and seek…”
“Let’s go!” ginutadkon ti takiag ni Nikki. Ngem nagwasang.
“Pick me up at work this evening?” kinunana a dinamag.
“Nope. I will drop you in Waipahu…”
“Rodel, they need me too at work. Please pick me up….”
Agsibsibo ti darak a pimmanaw. Aginnagawen ti lawag ken sipnget. Nasdaawak ta nakaad-adu ti lugan iti freeway. Dida met ikaskaso ti speed limit signs ti trapiko a kas kaniak. Nalagipko manen ni Nikki. Adun ti nagbaliwanna. In-inut a nagparang ti naalas a kababalinna iti panagpaut ti panagdennami. Pati trabahok ket masursuronan a kagura. Ngem no dadduma, sumro met ti luksawko iti Army. Adu unay a bilin ti masapul a suroten. Kangrunaan ti kanayon nga alertmi. Pasaray mamindua iti makalawas no ar-arigen. Sa kaaduanna nga ilugandakami iti eroplano sadakami idissaag iti nadumaduma a disso ti Pasipiko tapno agtraining laeng.
Ngem nakarkaro idi destinoak sadiay Fort Lewis, Washington. Kapautan ken kapudnoan pay la nga alert: impupokdakami iti barracks. Inaladanda ti baraksmi iti barbed wire a dikami pulos makaruar wenno makipagpatang iti telepono ket kalpasan ti tallo nga aldaw, inlugandakami iti eroplano iti sumipnget. Idi dumsaagkami, Saudi Arabia met gayamen! Nagyankami sadiay agingga a nabukel ti Operation Desert Shield sakami nagsubli iti Fort Lewis kalpasan a naideklara ti Operation Desert Storm. Ngem tallo la a lawasmi iti Fort Lewis ta nagsublikami manen a kas paset ti Operation Desert Storm kalpasan ngata iti dua a lawas ta nagboluntariok a kimmappeng. Naayatak ngamin a makigasanggasat. Paggugustok ti agnaed iti kunada a frontline. Wenno makabuya ladagitay kunada a lumabbatis nga agub-ubo a dara a gapuanan ti nagduduma nga igam. No makitak ngamin dagitoy, kasla adda banag nga aglanglangoy ti kaunggak. Diak ammo no apay. Isu nga uray narigat ti serbisio militar, nasursurokon nga ipateg! Napigsa latta ti basnot ti angin iti aglawlaw. Pasaray iduronna a kasna la pattugen ti luganko aglalo iti kurbaan. Daytoy tay kagurak a dangadang ta awan a pulos ti laban. Nabileg ti nakaparsuaan a labanan. Ken ania koma ti igam a panglaban? Adda ngem maymaysa a wagas ti ammok: isu ti panagkararag!
Nakasagpatakon iti Kunia Road. Uray la nga agpalakapak dagiti bulong dagiti pandek a pinia a kasla nayaplag iti agsumbangir a kapatagan ti pangileten a kalsada. Linukatak ti radio ti luganko. Madama pay laeng ti waragawag ti anawnser maipanggep kadagiti nagduduma nga addang nga aramiden tapno maliklikan ti desgrasia a mabalin a resulta ti umadani a didigra. Innayonna a tuntuntonen pay laeng ti nadawel nga allawig ti direksion ti isla ti Oahu.
Iti baraks, kinasaok ken ininspeksionko biit dagiti nakasaganan nga imatonak a soldado saak nagtarapnos a napan iti briefing room.
Agsarsaritan ti komandermi iti uneg. Adda met ti First Sergeantmi a nakatugaw iti ridaw a kunam lan maysa a naunget a bouncer ti paggiinuman.
“Why the hell you took so long, De Leon?” kumusilap ti first sergeantmi a nangsangga kaniak iti ridaw.
“Too much damn’ traffic on the way, First Sergeant…” inyulbodko.
Ngem napawingiwing laeng.
“If you can’t meet the standard time clearly written in the Alert Policy Book,” inridisna. “I’ll recall your goddamn’ bed back here in the billets a lot faster than this damn’ Iniki!”
Mannakiangaw ti first sergeantmi ngen saan a kas kadagitoy a banag. No sawenna, tungpalenna. Diakon a nagtagari. Dimngegak iti panagsao manen komadermi bayat ti itutugawko iti maysa a bakante a tugaw iti abay ti first sergeant. Inagapad ti komandermi ti nagkaysa a panggep ti alert. Idi malpas ti komandermi iti panangilawlawagna iti punto ti alert, simmublat a nagsarita ti first sergeantmi ket intudingna ti akem ti tumunggal maysa kadakami nga NCOs:
“Sgt. De Leon, you take charge of one of the Trouble Shooter Platoon and additionally…”
“First Sergeant,” timmakderak a dagus. "it seems you forget that am maintaining a home, off –post too!” improtestak ta palubosanna nga agawid dagiti naasawaan a padak nga NCO ngem siak ket ibatinak a mang-take charge iti maysa a platoon nga umarayat kadagiti biktima ti umadani a didigra no addanto man.
“But, Sgt. De Leon…” kasla naasinan ti isemna a naipalapal kaniak. “I know you don’t maintain a wife. Don’t you?”
“Not at this time, First Sergeant, but maybe two and a half years more, I will be! She needs me too, First Sergeant during such critical moments like this!”
“Gaddemet, De Leon! You’re melting my damn’…” Nagkatawa a nangtimpag ti barukongna a batog ti pusona.
AGALASDIESEN.
Mangrugi manen a sumayengseng ti aglawlaw. Agsasallupangen dagiti makatitileng nga emergency siren ti kampo. Nangato ti purwa ti aggaallabat a basnot ti angin. Kuna ti naudi itay a damag nga asidegen ti allawig iti isla ti Oahu a yanmi ita. Di mabayag, kalpasan a nilansaanmi amin a tawa iti baraks ken ridaw a di unay maar-aramat, pinalubosandakamin a nagawid.
Kasla insiwet ti luganko a nagpa-Ewa Beach. Masdaawanak ta agsasallupang latta dagiti lugan iti kalsada. Dida ket koma agtalinaed iti balayda a mangipakni wenno mangtarimaan ti kayatda salakniban a gamigamda sakbay a dumteng ti didigra.
Nagtarapnosak a simrek iti bassit a shopping center ti Ewa Beach. Iti yan ti Foodland Supermarket nga imatonan ni Nikki. Immuleg ti pila dagiti rinbu ngata a tao iti sanguanan ti dakkel a paglakuan. Nagduduma ti reaksion dagiti langada: adda madandanagan ngem adda met latta kasla maragsakan a nalabit dida pay napadasan ti kinaranggas ti allawig.
Immunegak a dagus apaman a nakaparkingak iti bakante a parkingan ti baldado iti sanguanan ti paglakuan. Illegal dayta a nagparkingak ngem ania pay, agal-alistoak ken emerhensia ti agdama a mapaspasamak. Nakagalgalisen iti uneg ti paglakuan gapu iti ginasgasut ngatan a nababasa a dapan ti rimuar-immuneg. Ngem alisto met ti tagadalus a mangma-mop iti suelo sana pinagpipilan ti bassit a plakard a nakaisuratan iti: Slippery When Wet!
Dagusko a sinapul ni Nikki. Napanak iti opisinana iti uneg. Awan. Binirokko iti linia dagiti cashier. Nasarakak isuna iti uneg ti sarming a yan ti customer service. Pagung-ungtanna ti maysa a mabutbuteng a cashier a mangipilit a kayatnan ti agawid.
Addaak iti ridaw ti customer service. Dinak pay nadlaw ni Nikki nga addaak iti imatonanna a paglakuan.
“You may go home now!” Siakon ti nangpagawid iti cashier sako ginuyod ti takiag ni Nikki. Imbes a pasabtannak ni Nikki iti agek nga ugalina no kasta nga innak dagasen, inwagtengna ketdi ti takiagna iti panangguyodko. Sa nagdayamudom a nagtarus iti pannakaopisinana.
Sinurotko a dagus. “Wait!” napardas a nangpanaw kaniak.
Nagtarus iti opisinana sa nagdalupisak iti swivel chairna iti likudan ti lamisaanna a napno kadagiti pappapel. Apaman a nakatugaw, nagtapaya sanak kinusilapan.
“’Pay a pinaawidmo ti maysa cashier?”
“Sika ngay? The wind’s getting worst outside. Let’s go!”
“I wish I could!” dinutdotna ti maysa a bolpen iti garrapon iti sanguananna sa nagsuratsurat. Napaangesak iti nauneg. Kinitak ti oras iti diding, Alas onse diesen.
“What time do you close store?”
“Main office will send us a call…”
“How soon do you expect them to…”
“It’ll take a while…this’ the best time of the business!” inyagawna sa timmakder. “How about the safety of all the store employees?”
Agpungtotak metten.
Inasitgannak sa napawingiwing a nangtangad kaniak. “As I’ve told you, Rodel… Greed!!” Sa rimuar manen. Sinarunok.
“Ok, agawidak ngaruden ta innak galutan ti rumbeng a galutan ‘diay apartment. I will tape the windows too! I’ll be right back to come and get you…”
LET’S GO EAT…” inyawisko ken Nikki ngem nagwingiwing. Pasado ala-unan. Agtaptapaya iti suli. Napalalo ngamin ti luksawna ta kayatna ti agawid sadiay Makakilo nga apartmentmi ngem impilitko a dimmagaskami iti balay dagiti nagannak kaniak ditoy Waipahu.
Nataltalged a painganmi ta konkreto.
“Common, ‘asang, come and let's eat…” impasaruno met ni inang a mangur-uray kadakami iti panganan a lamisaan. Napilpilit ni Nikki a simmurot kaniak iti dining room. Nadlawko a nagmisuot idi makitana ti masida a pinakbet, balatong a nalaokan iti rangaw ti paria, kilawen a presko a baka ken pinapaitan. Ramananna met dagita idi dendennami. Ita, kasla karugitna ketdin?
“You guys get some kind of… bread or hotdog?” dinamagna kada ionang idi nalpas ti kararagmi. Nagistayan naltotan ni tatang iti insakmolna a sangaiwa a kilawen a karne ti baka idinto a napan linukatan ni inang ti refrigerator. Imbilinko ken Nikki nga isun ti mapan mangluto ti kayatna. Nasugpet ti rupana a timmakder ngem nagtarapnos iti laem sana linukatan ti TV.
Siakon ti mangluto. ‘nang.” Kinunak ta paggugusto ni Nikki iti naprito a hotdog. Siuulimek a nagsubli ni inang iti lamisaan a panganan ngem masipsiputak ti imana a mangsagidsagid kadagiti suli ti matana.
PAGAMUAN TA immaweng manen dagiti emergency siren ti aglawlaw. Nakarangranggasen ti angin a nangsip-asip-ak kadagiti sanga ti mangga iti lauden ti balay. Nanalbaag a natuang ti kayo a guyabano ti kaarruba. Naiddepen ti koriente. Nagtalinaed a nakatugaw ni Nikki iti sopa a kasl;a awan danagna. Lumuslusiaw met ni inang gapu iti danagna. Ginutadna ti takiag ni tatang sana simmuksok iti sirok ti panganan a lamisaan.
“Aglemmengkayon, baruk…: insangitna. Nagkararagda inang ken amang. Nagdardarasak met nga agturong iti yan ni Nikki. Innak met guyoden tapno sumuksokkamin iti uray ania ditan a mabalin a mangsalakbib kadakami. Ngem, nadlawko ti de-bateria a radio iti rabaw ti book shelf. Ginaw-atko sako pinuligos ti butonesna. Nakapsuten ti bateriana ngem mangngegko pay laeng ti waragawag iti radio:
“… fortunate.... We are still fortunate here in the island of Oahu because about a hundred miles off the coast of Oahu, Hurricane Iniki swerved it’s course heading northwest heading towards the islands of Kauai. Experts predicted that few more minutes from now, Iniki will ravage Niihau and Kauai!"
Maragsakanak a nangpidut iti telepno apaman a nabagaak da amang a labsan met laeng ti allawig ti isla ti Oahu. Inawagak dagiti kakabsatko a naasawanen a napattopattok iti isla ti Oahu. Kaasi ti Apo, napiada kano met laeng.
NIKKI, mine is not a damn’ buy and sell business that a customer who mistakenly bought a rotten tomato can sue my ass up! This is the Army and I have no gaddem’ choice but to follow orders anytime and any goddem’ where! You understand?” Immulon ti darak ta dinak manen palubosan ni Nikki a mapan iti isla ti Kauai a kas bilin ti Army tapno inkami tumulong kadagiti biktima ti allawig. Maipatulodkami a kas kameng ti Operation Garden Sweep. Inkami agdalus kadagiti wara iti hardin ti Hawaii a gapuanan ti nadawel nga allawig. Napanaganan iti kasta ti operasionmi ta ti isla ti Kauai ngamin iti Garden Island of Hawaii.
“Then get out from the damn’ Army!” inyingarna met. Ginammatak dagiti dua nga abagana sako impideg ti kotsena. Addakami iti garahe ti apartmentmi.
“Look here, lady.. if you really love me, like what you’re saying especially when we’re making a gaddem’ love every fuckin’ night, then you should have been understand and learn to love at least, what the hell I wanna do, whoever I am, whatever I wanna eat and wherever the fuck I came from!”
Nagsangit. Binagkatko metten ti dua a duffel bagko a napunno kadagiti unipormek a gargaretko a kasapulakto idiay Kauai. Intupakko dagitoy nga imbaltog iti likudan ti pick-up a luganko. Pinanawak lattan ni Nikki nga agsangsangit.
ALAS SINGKON ITI MALEM, nakasublikamin iti temporario a kampomi a naaramid kadagiti tolda ti Army iti pingir ti rangkis a mangtantannawag ti mangliwengliweng a baybay. Dikami pay unay nabayag a simmangpet a napan nagbunag ken nagdalus kadagiti wara ti kalkalsada. Tsuperak ti six by six nga agbunag kadagiti nagduduma a wara sami mapan ibelleng iti ipatuldo dagiti kaaduanna a dara Hapones nga opisiales ti gobierno ti isla. Imbakalko manen dagiti matak iti kalawaan ti baybay. Implastarko ti naglubsak iti karuotan. Napaangesak iti nauneg. Duan a lawasmi ditoy isla ti Kauai ket adu metten ti nagapuanami. Saan laeng a mandalus kadagiti kalkalsada no di ket tumulongkami pay a nagipatakder kadagiti temporario nga abong dagiti biktima wenno agibunong kadagiti MRE tapno adda taraonda. Kakaasi dagiti biktima. Dandani narpuog amin a pasdek ket dagiti la ngata kongkreto ti natda a nakatakder ngem kaskasdi nga awananen iti atep ken tawtawana. Aglalo ti maysa a dakkel a balay a madama a maipatpatakder idiay Kapaa, dipay nalpas ngem naitayaben ti intero nga atepna ta nagdisson daytoy iti maikadua a bloke iti laudenna a solar. Segun ti damag, awan kano ti insurancena dayta a maipatpatakder a balay. Dida la ket maabrot ti rinibribun a gastoda. Sapay no di napintasto koma!
Inyiladko iti kasla napungotpungot a karuotan. Inkidemko. Ngem pagamuan ta kellaat a rimkuas iti mugingko ti ladawan ni Nikki a sinaruno ti langa ti isla ti Kauai idi ken ita! Ket nariknak lattan ti iruruk-at ti nasugpet nga isem kadagiti bibigko. Simmublat a rimkuas iti lagipko daydi parbangon a kapigsa ti angin; daydi yaawagda ti alertmi! Timmakderak. Imbakalko manen ti imatangko iti nakaad-adayo a laud. Nagtabunen ti init iti barukong ti nalinaken a baybay… @@@
Naipablaak iti Bannawag idi Setiembre 20, 1993 ti edited a versionna iti titulo nga ALLAWIG.
swh_Latn lus_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn eng_Latn eng_Latn ilo_Latn ilo_Latn ilo_Latn eng_Latn ilo_Latn eng_Latn eng_Latn ilo_Latn ilo_Latn ilo_Latn eng_Latn ilo_Latn eng_Latn ilo_Latn eng_Latn ilo_Latn ilo_Latn eng_Latn ilo_Latn eng_Latn eng_Latn eng_Latn eng_Latn eng_Latn eng_Latn ilo_Latn eng_Latn ilo_Latn eng_Latn ilo_Latn eng_Latn ilo_Latn eng_Latn ilo_Latn eng_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn ilo_Latn eng_Latn ilo_Latn eng_Latn ilo_Latn eng_Latn eng_Latn ilo_Latn deu_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn eng_Latn eng_Latn eng_Latn eng_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn